Παράγοντες που επηρεάζουν την αξιοπιστία της μέτρησης της αρτηριακής πίεσης με ταλαντωσιμετρική τεχνική
Authors: Λουρίδα Παναγιώτα 
Published: January 2014

ΕΙΣΑΓΩΓΗ: Οι ταλαντωσιμετρικές συσκευές χρησιμοποιούνται ευρέως για 24ωρη καταγραφή της αρτηριακής πίεσης (ΑΠ), για μετρήσεις στο σπίτι και στο ιατρείο και πολλές από αυτές έχουν πιστοποιηθεί μετά από αξιολόγηση με αναγνωρισμένα πρωτόκολλα. Εντούτοις, είναι γνωστό πως ακόμα και πιστοποιημένες συσκευές αποτυγχάνουν να αποδώσουν αξιόπιστες μετρήσεις της ΑΠ σε ορισμένους ασθενείς. Με δεδομένη την τάση για σταδιακή κατάργηση των υδραργυρικών πιεσομέτρων λόγω της τοξικότητας του υδραργύρου, η ανεπάρκεια αξιοπιστίας των ταλαντωσιμετρικών μετρήσεων χρειάζεται περαιτέρω διερεύνησης. ΣΚΟΠΟΣ: A) να εκτιμηθεί ο επιπολασμός, η επαναληψιμότητα και τα χαρακτηριστικά του φαινομένου των αναξιόπιστων ταλαντωσιμετρικών μετρήσεων της ΑΠ (ΑΤΑΠ) και B) να εκτιμηθούν οι επιπτώσεις της αντικατάστασης του υδραργυρικού πιεσομέτρου από μία πιστοποιημένη ταλαντωσιμετρική συσκευή στις αποφάσεις του κλινικού γιατρού ως προς την αντιυπερτασική θεραπεία. ΑΣΘΕΝΕΙΣ/ΜΕΘΟΔΟΣ: Διαδοχικοί ασθενείς που προσήλθαν σε τακτικό εξωτερικό ιατρείο υπέρτασης σε διάστημα 14 μηνών, έκαναν 3 ταυτόχρονες μετρήσεις ανά επίσκεψη με υδραργυρικό πιεσόμετρο και με πιστοποιημένη επαγγελματική ταλαντωσιμετρική συσκευή (BpTRU). ΑΤΑΠ μετρήσεις ορίστηκαν αυτές με διαφορά ΑΠ >10 mm Hg (συστολική και/ή διαστολική) μεταξύ των δύο μεθόδων. Αναγνωρίστηκαν ασθενείς με επίμονη ΑΤΑΠ και συγκρίθηκαν με ομάδα ελέγχου. ΑΠΟΤΕΛΕΣΜΑΤΑ: Σκέλος Α: η ανάλυση βασίστηκε σε 1.706 επισκέψεις 755 ασθενών (5.070 μετρήσεις ΑΠ). ΑΤΑΠ βρέθηκε στο 15% των μετρήσεων για τη συστολική ΑΠ (ΣΑΠ) και στο 6,4% για τη διαστολική (ΔΑΠ). Συνολικά 18% των ατόμων είχαν ασυμφωνία ως προς την εμφάνιση ΑΤΑΠ μεταξύ της πρώτης και της δεύτερης επίσκεψης, εντούτοις 49% από αυτούς είχαν τουλάχιστον άλλη μία ΑΤΑΠ επίσκεψη κατά τη διάρκεια της μελέτης. Οι ασθενείς με επίμονη ΑΤΑΠ ήταν πιο πιθανό να είναι γυναίκες με μικρότερη περίμετρο βραχίονα. Η διαφορά της ΣΑΠ ανάμεσα στις δύο μεθόδους συσχετίστηκε με τη διαφορική πίεση (r=0,41) και αντίστροφα με τη ΔΑΠ (r=0,40) και την περίμετρο βραχίονα (r=0,30), ενώ η διαφορά της ΔΑΠ με τα επίπεδα ΔΑΠ (r=0,61) και αντίστροφα με τη διαφορική πίεση (r=0,32). Παρατηρήθηκε σταθερή και σημαντική τάση για μεγαλύτερη διαφορά στη ΣΑΠ και μικρότερη στη ΔΑΠ, από το χαμηλότερο στο υψηλότερο πεμπτημόριο διαφορικής πίεσης (P=0,0001), ενώ μειούμενη περίμετρος βραχίονα ήταν σημαντικός προγνωστικός παράγοντας για επίμονη ΑΤΑΠ. Σκέλος Β: Η ανάλυση βασίστηκε σε 1.717 επισκέψεις 763 ατόμων (συνολικά 5.108 μετρήσεις). Σε 24% των επισκέψεων, οι δύο μέθοδοι μέτρησης οδήγησαν σε διαφορετικό συμπέρασμα ως προς τη διάγνωση μη ελεγχόμενης υπέρτασης. Σε 4,9% των επισκέψεων, η διαγνωστική διαφωνία θεωρήθηκε «κλινικά σημαντική» με την ΑΠ να ξεπερνά το διαγνωστικό όριο κατά >5 mmHg. ΣΥΜΠΕΡΑΣΜΑ: Με τη χρήση πιστοποιημένης επαγγελματικής ταλαντωσιμετρικής συσκευής το φαινόμενο ΑΤΑΠ είναι συχνό, έχει κακή επαναληψιμότητα και σχετίζεται κυρίως με τη διαφορική πίεση και την περίμετρο του βραχίονα. Η χρήση μιας τέτοιας συσκευής αντί του υδραργυρικού πιεσομέτρου για τη λήψη θεραπευτικών αποφάσεων στην υπέρταση οδηγεί σε διαφορετική θεραπευτική απόφαση σε περίπου 5% των περιπτώσεων. Η ταλαντωσιμετρική τεχνική χρειάζεται περαιτέρω εξέλιξη και πρέπει να χρησιμοποιείται με επιφύλαξη σε ασθενείς ενδείξεις αρτηριακής σκλήρυνσης.